Zuma terug in beskuldigdebankJacob Zuma op 8 Junie in die hof. Foto: ANA. Oudpres. Jacob Zuma sal vandag in die beskuldigdebank van die hooggeregshof in Pietermaritzburg verskyn waar hy tereg staan op 16 aanklagte, onder meer van bedrog. ŉ Groot mediateenwoordigheid en ŉ skare Zuma-ondersteuners word weer eens by die hof verwag soos met Zuma se vorige verskyning in die hooggeregshof in Durban. Belangstellendes moes vandeesweek weer soos met Zuma se vorige verskyning aansoek doen om akkreditasie om die hofverrigtinge by te woon, aangesien die hofbanke na verwagting van hoek tot kant volgepak sal wees. ŉ Nagwaak is Donderdagaand voor die hof gehou in die aanloop tot die hofsaak met ondersteuners wat gesê het hulle sal daar bly totdat die voormalige president Vrydagoggend arriveer om hom te ondersteun. Zuma het verlede maand saam met sy medebeskuldigde, Christine Guerrier, namens Thales South Africa, in die hof verskyn. Hy staan tereg op een aanklag van swendelary, twee aanklagte van korrupsie, een van geldwassery en 12 aanklagte van bedrog. Dié aanklagte hou verband met die omstrede wapentransaksie van die laat 1990’s met Thales. Die voormalige president word daarvan beskuldig dat hy altesaam R4 072 499,85 onregmatig bekom het uit 783 betalings wat Schabir Shaik gedoen het, ŉ sakeman wat as sy finansiële raadgewer opgetree het ten tyde van die beweerde transaksies. Ten tyde van die betalings was Zuma aanvanklik die LUR van ekonomiese ontwikkeling in KwaZulu-Natal en daarna, in 1999, die adjunkpresident van Suid-Afrika. Zuma hou vol hy is onskuldig. Die staat het tydens die vorige hofverskyning aangedui hy is gereed om voort te gaan met die saak, maar Thales het toe eers voorleggings aan die Nasionale Vervolgingsgesag (NVG) gedoen om die saak teen die maatskappy terug te trek. Die NVG het dié aansoek intussen verwerp. EWN berig die maatskappy is van plan om nou die hof te nader om aansoek te doen vir permanente kwytskelding van vervolging. Die maatskappy het reeds in 2009 dié benadering gevolg en aangevoer hy sal nie ŉ regverdige verhoor ontvang nie. Lees alle vorige berigte oor Jacob Zuma op Maroela Media.